KONTRAKT

uzavretý medzi
Ministerstvom školstva Slovenskej republiky
a
Národným športovým centrom
( Návrh)
Číslo u zadávateľa:
Číslo u riešiteľa:

Tento kontrakt nie je zmluvou v zmysle právneho úkonu, ale plánovacím a organizačným aktom vymedzujúcim organizačné, obsahové, finančné a iné vzťahy medzi ústredným orgánom štátnej správy a ústredne riadenou organizáciou. 

I.
Účastníci kontraktu

Zadávateľ:			Ministerstvo školstva Slovenskej republiky 
Ako ústredný orgán štátnej správy podľa zákona  NR SR č. 575/2001 Z. z. o organizácii činnosti vlády a organizácii ústrednej štátnej správy 
Sídlo:				Stromová 1, 813 30 Bratislava
Štatutárny zástupca:	Prof. Ing. Ján Mikolaj, CSc, podpredseda vlády a minister 
                                           školstva
Bankové spojenie:		Štátna pokladnica
Číslo účtu:			7000065236/8180
IČO:				00164381
(ďalej len „zadávateľ “)

a

Riešiteľ:			Národné športové centrum
Sídlo:				Trnavská 39, 831 04 Bratislava
Štatutárny zástupca:	Mgr. Miroslav Skorka, riaditeľ
Bankové spojenie:		Štátna pokladnica
Číslo účtu:			7000090685/8180
IČO:			          	30853923
(ďalej len „ riešiteľ “)

II.
Trvanie kontraktu

Kontrakt sa uzatvára na obdobie od 1. januára 2010 do 31. decembra 2010.

III.
Práva a povinnosti zúčastnených strán

1.	Zadávateľ sa zaväzuje:
a)	zabezpečiť financovanie predmetu činnosti riešiteľa,  v zmysle jeho základných dokumentov a poverení zriaďovateľom. Konkretizácia predmetu činnosti riešiteľa je uvedená v článku IV. tohto kontraktu, 
b)	na požiadanie riešiteľa poskytnúť odbornú metodickú pomoc, informácie a štatistické údaje, ktorými disponuje zadávateľ, pre potreby riešenia projektov a úloh riešiteľa,
c)	včas informovať riešiteľa o zmenách v zadaní úloh.

2.	Zadávateľ má právo:
a)	vykonávať priebežné kontroly stavu riešenia projektov a úloh dohodnutých týmto kontraktom,
b)	zúčastňovať sa priebežného hodnotenia riešenia projektov a úloh prostredníctvom svojho povereného zástupcu.

3.	Riešiteľ sa zaväzuje 
a)	v požadovanom rozsahu, kvalite a podľa termínov stanovených schváleným   
     Plánom práce riešiteľa pre rok 2010, odovzdať zadávateľovi výstupy riešených  
     projektov a úloh v stanovenej forme a stanoveným postupom,
b)	dodržať celoročný rozpočet dohodnutý kontraktom a neprekročiť náklady   
     schválené na riešenie jednotlivých projektov a úloh,
c)	neodkladne informovať zadávateľa o významných skutočnostiach, ktoré sa vyskytli v priebehu riešenia projektov a úloh,
d)	svoju činnosť zabezpečovať v súčinnosti so sekciou štátnej starostlivosti o šport.

4.	Riešiteľ má právo:
a)	získať od zadávateľa všetky údaje, ktorými disponuje a ktoré sú potrebné na riešenie alebo overenie výsledkov riešenia jednotlivých projektov a úloh, 
b)	požadovať od zadávateľa aby v rámci možností vytvorilo primerané podmienky na prezentáciu a využitie výstupov z riešených projektov a úloh.

IV.
Predmet kontraktu

Predmetom kontraktu je stanovenie, záväzných úloh vyplývajúcich z predmetu činnosti riešiteľa a  spôsobu ich zabezpečenia počas doby trvania tohto kontraktu. 

1.	Predmet činnosti riešiteľa je určený platným právnym poriadkom Slovenskej republiky, zriaďovacou listinou riešiteľa, ďalšími základnými dokumentmi   riešiteľa a povereniami zadávateľa. V roku 2010 sa riešiteľ zaväzuje, v súlade s predmetom svojej činnosti, zabezpečovať nasledovné úlohy:

a)	systémová podpora prípravy športovcov a športovo talentovanej mládeže, zaradených do Národného športového centra, za účelom reprezentácie Slovenskej republiky, v koordinácii s národnými športovými zväzmi a Slovenským olympijským výborom, a športovo talentovanej mládeže,

b)	zabezpečovanie systému starostlivosti o športovo talentovanú mládež  a juniorských športových reprezentantov, v súlade s úlohami vyplývajúcimi pre riešiteľa z materiálu s názvom „Návrh systému starostlivosti o športovo talentovanú mládež“, ktorý bol schválený na porade vedenia ministerstva dňa 30.10.2007, a v nadväznosti na uskutočňovanie projektu centier olympijskej prípravy v Slovenskej republike,

c)	zabezpečovanie materiálnej a technickej základne, jej prevádzky a údržby, potrebnej pre vytvorenie kvalitných podmienok pre športovú prípravu vybraných športovcov počas ich zaradenia do systému podpory u riešiteľa, v koordinácii s národnými športovými zväzmi a Slovenským olympijským výborom,

d)	vytváranie sociálnych podmienok pre zamestnaných športovcov v Národnom športovom centre počas ich pôsobenia u riešiteľa v  rozsahu dohodnutom so zadávateľom,

e)	spolupráca so športovými zväzmi a  športovými organizáciami pri výbere športovcov pre ich podporu organizáciou riešiteľa na základe určeného postupu a pri zabezpečovaní športovej prípravy vybraných športovcov,

f)	poskytovanie systémovej a systematickej zdravotnej starostlivosti v určenom rozsahu, vrátane diagnostiky trénovanosti a  zdravotného sledovania športovcov zaradených do systému podpory riešiteľa,  s cieľom zvýšenia objektivizovaných informácií o príprave a činnosti športovca (na základe dohody a podľa kapacít riešiteľa zabezpečovať túto úlohu i pre externé subjekty zabezpečujúce reprezentáciu Slovenskej republiky) a skvalitnenia tréningového procesu športovcov, 

g)	zabezpečovanie prípravy a uskutočňovania projektov zameraných na výskum a vývoj v oblasti športu, 

h)	zabezpečenie prípravy a uskutočňovania projektov, zameraných na plnenie úloh ďalšieho vzdelávania v oblasti športu v súlade s úlohami vyplývajúcimi pre riešiteľa z materiálu schváleného zadávateľom  s názvom „Koncepcia vzdelávania odborníkov v športe“  a v súlade s Vyhláškou Ministerstva  školstva Slovenskej republiky č. 444/2008 o akreditačnej komisii pre oblasť telesnej kultúry a Jednotnom vzdelávacom systéme odborníkov v športe Slovenskej republiky, a na základe usmernení zriaďovateľa, 

i)	budovanie a prevádzka informačného systému v oblasti športu v súlade s právnym poriadkom Slovenskej republiky, základnými dokumentmi organizácie a schválenými dokumentmi, ktoré upravujú túto oblasť,

j)	zabezpečenie prípravy a uskutočňovania projektov, zameraných na získavanie podpory z prostriedkov Európskych spoločenstiev a z ďalších mimorozpočtových zdrojov na podporu a rozširovanie činnosti riešiteľa,
            vrátane národného projektu zameraného na kontinuálne vzdelávanie.

Podrobný rozpis bude určený v schválenom pláne činnosti riešiteľa pre rok 2010 a špecifikovaný v plánoch činnosti za jednotlivé oblasti.

2.	Účastníci kontraktu sa dohodli na finančnom zabezpečení úloh uvedených v    
čl. IV, bode 1.  tohto kontraktu nasledovne:

Rozpis výdavkov potrebných na zabezpečenie úloh v roku 2010 je vo výške    1 150 106 Eur 
      v tom:
- 610 – mzdy, platy, služobné príjmy a OOV			       375 566 Eur
- 620 – poistné a príspevok do poisťovní			       131 260 Eur
- 630 – tovary a služby				                            643 280 Eur
	- 700 – kapitálové výdavky						                  0 Eur 

V.
Spôsob a termín vyhodnotenia kontraktu

    1.  Priebežné hodnotenie plnenia záväzných úloh kontraktu sa bude uskutočňovať  
         formou pravidelných štvrťročných stretnutí zástupcov zadávateľa a riešiteľa, 
         každý štvrťrok do 25. dňa nasledujúceho mesiaca roku 2010. 

    2.  Dokumentáciu zo stretnutí tvoria obojstranne písomne odsúhlasené zápisy. 

    3. Na hodnotiacich stretnutiach bude prerokovaná úroveň plnenia jednotlivých  
        záväzných úloh a problémy spojené s ich plnením.

    4. Plnenie záväzných úloh, vyplývajúcich z kontraktu, bude vyhodnotené po  
        uplynutí doby trvania kontraktu, na stretnutí zástupcov zadávateľa a riešiteľa, 
        najneskôr do 31. januára 2011 a písomnou formou do 28. februára 2011.

VI.
Platobné podmienky

1.	Objem prostriedkov určených na zabezpečenie činnosti riešiteľa, a  s tým spojenými záväznými úlohami, sa stanovuje na základe rozpočtu zadávateľa schváleného vládou Slovenskej republiky a Národnou radou SR.

2.	Celkový rozpočet je stanovený vo výške 1 150 106 Eur. 

3.	Zadávateľ si vyhradzuje právo znížiť sumu uvedenú v bode 2 tohto článku, v rozsahu do 10%, čo predstavuje rezervu zadávateľa, ktorú môže použiť na pokrytie zníženia objemu finančných prostriedkov rozpočtovaných vládou pre riešiteľa, v dôsledku regulačných opatrení.

4.	V prípade, ak zníženie sumy, uvedenej v bode 2 tohto článku, bude predstavovať menej ako 5% dohodnutého objemu finančných prostriedkov počas trvania kontraktu, riešiteľ bude riešiť úlohy bez zmeny schváleného plánu. Ak bude zníženie uvedenej sumy vyššie ako 5%, účastníci kontraktu vypracujú písomný dodatok ku kontraktu, ktorý zmení rozsah záväzných úloh stanovených v čl. IV. , bode 1 tohto kontraktu.

    5.    Zadávateľ sa zaväzuje umožniť riešiteľovi čerpanie finančných prostriedkov zo
           štátneho rozpočtu v priebehu r. 2010 a to v súlade so  zákonom č. 497/2009  
           Z. z.  o štátnom rozpočte na rok 2010 a so zákonom č. 291/2002 Z. z.   
           o Štátnej   pokladnici a o zmene a doplnení niektorých zákonov v znení 
           neskorších   predpisov do výšky uvedenej v bode 2 tohto článku.   

VII.
Zverejnenie kontraktu a verejný odpočet

1.	Tento kontrakt bude zverejnený na internetovej stránke zadávateľa do  7 dní od jeho podpisu zúčastnenými stranami.

2.	Záverečná správa o plnení kontraktu bude zverejnená na internetovej stránke zadávateľa do 15. mája 2011.

3.	Verejný odpočet plnenia záväzných úloh tohto kontraktu a zverejnenie finančnej správy riešiteľa sa uskutočnia po vypracovaní a predložení zákonom stanovenej záverečnej správy o hospodárení organizácie riešiteľa.

Bratislava dňa: 15.12.2009  

        za zadávateľa	  	                                        za riešiteľa 

         ––––––––––––––––––––––			     ––––––––––––––––––––––
    Prof. Ing. Ján Mikolaj, CSc.	   		           Mgr. Miroslav Skorka.
podpredseda vlády a minister školstva	         riaditeľ Národného športového centra